b"\n_START_ARTICLE_\nCastell de Corb\xc3\xb3\n_START_SECTION_\nHist\xc3\xb2ria\n_START_PARAGRAPH_\nHi ha documentaci\xc3\xb3 que acredita que ja estava constru\xc3\xaft al segle XII. Pere el Cat\xc3\xb2lic el va conquerir als musulmans el 1210 i, m\xc3\xa9s tard, el 1229 va haver d'estar en poder de Jaume I el Conqueridor, ja que hi ha documentaci\xc3\xb3 sobre un acord pel qual, el castell  passa a ser propietat d'Abu Zayd, pen\xc3\xbaltim governador \xc3\xa0rab de Val\xc3\xa8ncia i aliat del rei cristi\xc3\xa0. En altres documents de 1231, apareix com a garantia d'un pr\xc3\xa9stec contret pel rei Jaume I el Conqueridor, pel que es pot deduir que havia tornat a mans del rei per aquestes dates. Tamb\xc3\xa9 hi ha documentaci\xc3\xb3 que indica que a la Carta Pobla de 1239 Pere Daroca va quedar feudatari al mass\xc3\xads sobre el castell de Corb\xc3\xb3. Com va passar amb altres castells de la zona, va estar integrat a la demarcaci\xc3\xb3 territorial del Castell de Culla, ra\xc3\xb3 per la qual, quan en 1303 l'Orde del Temple compra a l'endeutat Guillem d'Anglesola el castell de Culla i els seus territoris, molts altres castells entren a formar part dels dominis d'aquesta Ordre, entre ells el castell de Corb\xc3\xb3. Quan l'ordre \xc3\xa9s perseguida per Jaume II d'Arag\xc3\xb3 i al desembre de 1307 es rendeix a Atzeneta, Alboc\xc3\xa0sser, Ares, Benassal, Bo\xc3\xad, Coves de Vinrom\xc3\xa0, Corb\xc3\xb3, Culla, Alcal\xc3\xa0 de Xivert, La Iglesuela i d'altres, el castell acabar\xc3\xa0 sent propietat de l'Orde de Montesa el 1319. Malgrat que se sap per documentaci\xc3\xb3 existent que estava habitat per guarnici\xc3\xb3 i alcaid el 1321, va quedar totalment despoblat el 1612.\n_START_SECTION_\nDescripci\xc3\xb3\n_START_PARAGRAPH_\nVa ser un castell pr\xc3\xa0cticament inaccessible, avui totalment arru\xc3\xafnat i els vestigis s'escampen per una extensa zona._NEWLINE_El castell s'aixeca sobre un assentament de l'Edat de Bronze, ocupat posteriorment en les \xc3\xa8poques ib\xc3\xa8rica i romana. Tamb\xc3\xa9 va existir als seus peus, un poblat musulm\xc3\xa0. \xc3\x89s un castell dels tipificats com roquer, amb un \xc3\xbanic recinte emmurallat de torres barbacanes bessones de planta quadrada i torre major amb aljub. La seva muralla, de la qual actualment queden molt pocs vestigis, va haver de ser de redu\xc3\xafdes dimensions. \xc3\x89s accessible pel sud, a trav\xc3\xa9s d'una pendent molt pronunciada, ra\xc3\xb3 per la qual, l'entrada al castell se situa pel nord. Hi ha una llegenda que narra l'exist\xc3\xa8ncia al castell d'una comunicaci\xc3\xb3 subterr\xc3\xa0nia amb la cova situada als peus de la muntanya des d'on brolla una font i aix\xc3\xad mateix s'explica que amaga grans tresors."